নোয়াখালীর ইতিহাস
বৃহত্তর নোয়াখালী অঞ্চলে প্রধানত বাংলাদেশের বর্তমান নোয়াখালী, ফেনী এবং লক্ষ্মীপুর জেলাসমূহ অন্তর্ভুক্ত, যদিও ঐতিহাসিকভাবে সন্দ্বীপ, ভারতের ত্রিপুরার দক্ষিণাঞ্চল এবং দক্ষিণ কুমিল্লার কিছু অঞ্চল অন্তর্ভুক্ত ছিল বলে অনেকে মনে করেন। প্রাচীন বাংলার সমতট জনপদের অন্তর্ভূক্ত বর্তমানের নোয়াখালী অঞ্চলের ইতিহাস শুরু হয় শিলুয়া ও ভুলুয়া গ্রামে সভ্যতার অস্তিত্ব থেকে। বাংলার পুন্ড্র, হরিকেল এবং সমতটের বৌদ্ধ এবং হিন্দু রাজাদের রাজত্বের সময় ভুলুয়া বঙ্গের একটি কেন্দ্রবিন্দু হয়ে ওঠে। প্রাচীনকাল থেকেই ভুলুয়া বঙ্গের বিভিন্ন হিন্দু ও বৌদ্ধ সাম্রাজ্য দ্বারা শাসিত হয়ে এসেছে। বাংলায় মৌর্য এবং গুপ্ত সাম্রাজ্যের পতনের পর এই অঞ্চল বঙ্গের গৌড়, খড়্গ, ভদ্র, প্রথম দেব, পাল, চন্দ্র, সেন, দ্বিতীয় দেব সাম্রাজ্য দ্বারা শাসিত হয়। হিন্দু সেন এবং দ্বিতীয় দেব সাম্রাজ্যের শাসনের পর মধ্যযুগে এই অঞ্চলে মহারাজ বিশ্বম্ভর সুর রাজত্ব করেন। এই সময়ে বর্তমান নোয়াখালী অঞ্চল ভুলুয়া নামে পরিচিত হয়। মধ্যযুগীয় ভুলুয়া রাজ্য মোগল সাম্রাজ্যের অধীনে যাওয়ার আগে ত্রিপুরা রাজ্য এবং বাংলা সালতানাতের অধীনে কিছু স্বায়ত্তশাসন ভোগ করেছিল। সপ্তদশ শতাব্দীর শুরুতে, সেবাস্টিয়ান গঞ্জালেসের নেতৃত্বে পর্তুগিজ জলদস্যুরা অঞ্চল নিয়ন্ত্রণ করে কিন্তু পরে মোগল সুবাহদার শায়েস্তা খানের কাছে পরাজিত হয়। বন্যার পানি দ্বারা প্রভাবিত হয়ে, অঞ্চলটির রাজধানী দ্রুত একটি নতুন জায়গায় সুধারাম/নোয়াখালী নামে স্থানান্তরিত হয়, যেখান থেকে এই অঞ্চলটি বর্তমানে এর নাম নেয়। ১৭৫৬ সালের মধ্যে, বিলাতী পূর্ব ভারত কারবার আধিপত্য বিস্তার করে এবং এই অঞ্চলে তারা বেশ কয়েকটি কারখানা স্থাপন করে। ১৯৫১ সালে নোয়াখালী শহর উষ্ণ ক্ষয়ের কারণে বিলুপ্ত হয়ে যায়, যার ফলে সদর দপ্তরটি আবার স্থানান্তরিত হয়, এবার মাইজদীতে।